## La Generalitat adjudica la nova concessió del port de la Galera d’Altea que haurà de dur a terme l’adequació i la millora de les instal·lacions

*** El valor estimat de les obres que s’executaran és de 15 milions d’euros
* La ubicació del port i les condicions de la seua dàrsena permeten acollir les activitats nàutiques esportives, que es troben plenament consolidades**

La Direcció General de Costes, Ports i Aeroports de la Conselleria de Medi Ambient, Infraestructures i Territori ha adjudicat la nova concessió del port de la Galera d’Altea a la unió temporal d’empreses (UTE) formada per Nova Ática, SA; Indeisla, SL, i Route Pont, SL pel termini de 35 anys.

La Generalitat va assumir les competències del port de la Galera l’any 1982, any en què va ser transferit per l’Administració de l’Estat mitjançant el Reial decret 3059/1982, de 24 de juliol. El sector esportiu en este port es compon de 154 amarratges esportius, l’explotació dels quals s’ha desenrotllat amb intermitència en règim concessional.

La nova concessió, resolta després d’un procediment en el qual les diferents propostes presentades han hagut de ser analitzades al detall, implica l’execució d’obres d’adequació i millora de les instal·lacions del port per a afavorir la interacció port-territori circumdant i ampliar l’oferta d’activitats. D’esta manera, la inversió prevista serà de 15 milions d’euros per a la realització d’una sèrie d’obres mínimes, tant d’urbanització, com d’edificació i, per descomptat, d’elements portuaris.

Cal destacar, entre estes intervencions, la millora i renovació de l’accés al port amb un edifici nou per a recepció, control i administració, també la reserva de superfície per a places d’aparcament, algunes d’estes amb disponibilitat per a càrrega de vehicles elèctrics. A més, la renovació de les edificacions existents, creant una zona d’oci i restauració, així com la instal·lació d’un punt net, residus i reciclatge.

D’altra banda, es preveu l’execució del dragatge de la dàrsena i la bocana, en cas necessari, la millora de l’acabat de tots els molls, el reforç parcial dels dics d’abric i, si s’estima després d’un estudi previ, la renovació de pantalans, així com la reordenació d’amarratges per a diferents eslores.

Així mateix, la instal·lació nàutica esportiva resultant de l’adequació serà oberta al públic per a donar suport a activitats nàutiques i esportives, siguen de pagament o gratuïtes. La ubicació geogràfica del port i les condicions de la seua dàrsena permeten acollir un sector d’activitat com és la nàutica esportiva, que es troba plenament consolidada.

Fecha: 22/05/2025